Eensame Loftus soek kwansuis liefde op Tinder | Netwerk24
28 Februarie 2019 12:06
Loftus Versfeld het klaarblyklik so eensaam geword dat sy nou op die afspraak-app Tinder liefde soek.
Dalk knoop sy binnekort met Nuweland 'n verhouding aan. In die eerste Superrugby-kragmeting van die jaar tussen die Blou Bulle en die Stormers op Loftus, bykans twee weke gelede, het die Blou Bulle die Stormers met 40-3 geklop. Is hierdie wrok dalk iets van die verlede?
Loftus soek liefde op Tinder. Foto: Skermgreep
Volgens Loftus se Tinder-profiel is sy 24 jaar oud, maar in 1906 "gebore".
In haar beskrywing sê sy: "Ek kan 50 000 ouens op een slag hanteer. Ek is rolstoeltoeganklik. Ek is mal oor balle en pale. My gras in altyd gesny. Ek hou van groot en sterk ouens. Jy kan my losskrum enige tyd kom skoonmaak."
Loftus maak dit egter duidelik dat Kiwi's (Nieu-Seelanders) nie welkom is nie.
Die Blou Bulle Maatskappy (BBM) dra geen kennis van die profiel nie, en dit is nie duidelik wie die profiel geskep het nie.
Malcolm Drysdale, kommersiële bestuurder van die BBM, sê hulle gaan nie reageer of betrokke raak nie, want dit is "baie dubbelsinnig".